राजस्थान पंचायती राज मंत्रालयिक कर्मचारियों के आह्वान पर पंचायत समिति के संबंधित कर्मचारियों ने अनिश्चितकालीन सामूहिक अवकाश पर जाने का निर्णय लेकर विभाग के अधिकारियों को ज्ञापन देकर 5 सूत्रीय मांगे माने जाने की मांग की। ज्ञापन में बताया कि पंचायत राज संस्थाओं में मंत्रालयिक संवर्ग में स्वीकृत पदों के विरुद्ध केडर स्टेप रिवाइज की जाए, कनिष्ठ लिपिक 2013 भर्ती में शेष रहे पदों को पुन: प्रारंभ किया जाए, नरेगा कार्मिक संघ द्वारा एसएसआर भर्ती की मांग पर भी निर्णय किया जाए, गृह जिलें में स्थानांनतरण के संबंध में नियमों में व्यवस्था की जाए, अनुकंपा नियुक्ति के तहत कार्यरत कनिष्ठ लिपिकों को टंकण परीक्षा में राहत दी जाए। इस दौरान विकास अधिकारी अर्चना मौर्य ने आश्वस्त करते हुए कहा कि मांग पत्र को विभाग के उच्च अधिकारियों के मार्फत राज्य सरकार को भेजा जाएगा। इस मौके पर संगठन के जिला संरक्षक रमेश उपाध्याय, ब्लॉक अध्यक्ष ओमप्रकाश भाटी, सचिव जगदीश प्रसाद, कोषाध्यक्ष भींवाराम ढ़ाका, बुद्धाराम, राजकुमार, मदनगोपाल, बाबूलाल जाखड़, जीवणराम सैन, भागूराम थालोड़, पोकरराम, गणेशाराम, रामेश्वरलाल, सुनीता कुमारी आदि मौजूद थे।